
 О Б Щ И Н А  К Ъ Р Д Ж А Л И

                                                                                                                                      Приложение 2

ПЛАН-ПРОГРАМА 

ЗА РАЗВИТИЕТО НА СПОРТА В ОБЩИНА КЪРДЖАЛИ 

И СПОРТЕН КАЛЕНДАР ЗА 2026 ГОДИНА

I. ВЪВЕДЕНИЕ

Настоящата Програма за развитие на спорта в Община Кърджали за 2026 г. е разработена в съответствие със Закона за физическото възпитание и спорта, Националната стратегия за развитие на физическото възпитание и спорта и общинските приоритети за подобряване качеството на живот на населението.

Програмата има за цел да създаде условия за устойчиво развитие на спорта, повишаване на физическата активност и насърчаване на здравословния начин на живот сред всички възрастови групи на територията на общината.
Спортът и физическата активност са важен фактор за подобряване качеството на живот, общественото здраве и социалната свързаност на местната общност. В условията на динамични социални, икономически и демографски промени, Община Кърджали приема развитието на спорта като дългосрочен приоритет и ефективен инструмент за превенция на здравни рискове, социална изолация и негативни поведенчески модели сред децата и младите хора.

Програмата за развитие на спорта на Община Кърджали за 2026 г. е разработена в съответствие с националните политики в областта на спорта, действащата нормативна уредба и специфичните потребности на местната общност. Тя отчита постигнатите резултати през предходни периоди и надгражда добрите практики, като поставя акцент върху разширяване на масовото участие в спортни дейности, подобряване на условията за тренировъчен процес и устойчиво развитие на спортната инфраструктура.

Чрез настоящата програма Общинската администрация цели създаване на достъпна, приобщаваща и ефективна среда за спорт и физическа активност, насочена към всички възрастови групи, с особено внимание към децата, учениците, хората с увреждания и лицата в неравностойно социално положение.

II. ЦЕЛИ 
Основна цел

Създаване на устойчиви условия за развитие на спорта и физическата активност на територията на Община Кърджали, насочени към подобряване здравето на населението, социалната интеграция и повишаване на спортните постижения.

Специфични цели:

· Насърчаване на редовната физическа активност и масовия спорт сред населението от всички възрастови групи;

· Осигуряване на равен и свободен достъп до спортни дейности и общинска спортна инфраструктура;

· Развитие и подкрепа на физическото възпитание и спорта в училищата и детските градини;

· Стимулиране участието на деца и младежи в организирани спортни занимания като средство за превенция на зависимости и рисково поведение;

· Създаване на условия за спорт и физическа активност за хора с увреждания и социално уязвими групи;

· Подкрепа за развитието на детско-юношеския спорт и ранното откриване на спортни таланти;

· Подобряване качеството и ефективността на тренировъчния процес в спортните клубове;

· Подкрепа на спорта за високи постижения и представянето на общината на национално и международно ниво;

· Модернизация, поддръжка и развитие на спортната инфраструктура в съответствие със съвременните стандарти за безопасност и достъпност;

· Насърчаване на партньорството между общината, спортните клубове, образователните институции и неправителствения сектор.

III. ОБХВАТ НА ПЛАН - ПРОГРАМАТА
План-програмата за развитие на спорта в Община Кърджали за 2026 г. обхваща широк кръг от дейности, насочени към повишаване на физическата активност и спортната култура сред населението от всички възрастови групи. Основен акцент се поставя върху изграждането на устойчиви навици за активен начин на живот, социална ангажираност и превенция на здравни и социални рискове чрез спорт.

Реализирането на заложените цели изисква наличие на добре подготвени треньорски, педагогически и организационни кадри, както и ефективно използване и развитие на общинската спортна инфраструктура.

Програмата за 2026 г. е насочена към:

· Разширяване на масовото участие в спортни и физкултурни инициативи;

· Създаване на равен достъп до спорт за хора с увреждания и лица в уязвимо положение;

· Активно включване на деца и ученици в спортни дейности извън учебния процес;

· Подобряване на качеството на тренировъчния процес и постигане на по-добри състезателни резултати;

· Подкрепа на спортните дейности в малките населени места на територията на общината.

1. Масов спорт и физическа активност за населението

Основна цел в това направление е насърчаване на редовната физическа активност като част от ежедневието на жителите на общината.

Приоритетните дейности включват:

· Осигуряване на условия за активно движение и спорт за деца, младежи и възрастни;

· Развитие на възможности за организирано и индивидуално спортуване на открито и закрито;

· Провеждане на общински и междуучилищни спортни инициативи в партньорство със спортни клубове, училища и неправителствени организации;

· Свободен и равнопоставен достъп до общинската спортна база;

· Активно участие на спортните клубове в реализирането на масови спортни събития.

2. Физическо възпитание и спорт в образователната система

Спортът в училищна среда остава ключов фактор за физическото, психическото и социалното развитие на подрастващите.

Основните направления на работа са:

· Повишаване на ангажираността на учениците чрез спортни и туристически дейности;

· Разширяване на извънкласните и извънучилищните форми на спорт;

· Осигуряване на достъп до спортните съоръжения на училищата и общината;

· Организиране и подкрепа на ученически игри, турнири и състезания;

· Утвърждаване на спорта като ефективно средство за превенция на зависимости и рисково поведение;

· Подобряване на условията за спорт в детските градини и училищата.

3. Спорт за хора с увреждания и социално уязвими групи

Програмата за 2026 г. поставя акцент върху социалното включване чрез спорт и физическа активност.

Основните дейности включват:

· Осигуряване на адаптирани условия за спорт за хора с трайни увреждания;

· Подкрепа за включване на деца и младежи от социално слаби семейства и малцинствени общности;

· Организиране на спортни прояви и турнири с интеграционен характер;

· Подпомагане на достъпа до спортна екипировка и съоръжения при необходимост;

· Насърчаване на активното участие и социалната интеграция чрез спорт.

4. Детско-юношески спорт

Развитието на детско-юношеския спорт е стратегически приоритет за общината.

Необходимите действия са:

· Подобряване на условията за целогодишна спортна подготовка;

· Стимулиране на ранното откриване и развитие на спортни таланти;

· Подкрепа на тренировъчния процес в традиционните за общината спортове;

· Планиране и управление на тренировъчните натоварвания в съответствие с възрастовите особености и националните стандарти;

· Засилено сътрудничество между училища, спортни клубове и родители.

5. Спорт за високи постижения

Подкрепата за елитния спорт има за цел повишаване на конкурентоспособността на спортистите от Община Кърджали на национално и международно ниво.

Приоритетните мерки включват:

· Създаване на благоприятни условия за провеждане на състезания от спортния календар на федерациите;

· Финансова и организационна подкрепа за клубове с доказани резултати;

· Контрол и прозрачност при използването на общинските спортни бази и бюджетни средства;

· Насърчаване на високите спортни постижения като пример за младото поколение.

6. Развитие и модернизация на спортната инфраструктура

Ефективното развитие на спорта е пряко свързано с качеството на спортната база.

Основни дейности:

· Поддръжка и обновяване на съществуващите спортни съоръжения;

· Подобряване на безопасността при използването на спортни и детски площадки;

· Изграждане и модернизиране на спортни терени в училищата и кварталите;

· Осигуряване на достъп до спортната инфраструктура за гражданите извън учебно време;

· Популяризиране на спортните успехи на местно ниво.

IV. ОСНОВНИ ЗАДАЧИ

1. Организиране и подкрепа на масови спортни прояви – спортни празници, турнири и инициативи за различни възрастови групи.

2. Подкрепа на детско-юношеския спорт – съвместни инициативи с училища и спортни клубове.

3. Финансова и организационна подкрепа за спортни клубове – в рамките на утвърдения общински бюджет.

4. Поддържане и подобряване на спортната инфраструктура – текущи ремонти и оптимизиране на използването на спортните обекти.

5. Популяризиране на физическата активност – кампании и информационни инициативи.
V. ФИНАНСОВО ОСИГУРЯВАНЕ

Основни източници за финансиране на спорта са бюджетните и извънбюджетни средства.

В бюджетните средства попадат:

· Министерство на младежта и спорта;

· Общинския бюджет – за подпомагане на спортната дейност.

При извънбюджетните средства за финансиране спадат:

· Спонсорство;

· Дарения;

· Собствени приходи;

· Европейски, национални и международни програми;

· Финансиращи проекти в областта на спорта;

VI. ИНФОРМАЦИОННО ОСИГУРЯВАНЕ

Информационното осигуряване е ориентирано към събиране, обработване, анализиране и предоставяне на информация до всички потребители и местното население, насочено към следните аспекти:

· Да се дава по-широка гласност за  труда и успехите на всички отбори, спортисти и техните треньори пред гражданите;

· Систематична информираност на обществото за предимствата и ползите от спорта и физическата активност;

· Организиране на повече спортни кампании в училищата и на открито.

VII. ИЗПЪЛНЕНИЕ И КОНТРОЛ НА ПРОГРАМАТА

1. Програмата се приема и при необходимост се променя с решение на Общински съвет – Кърджали.


2. Изпълнението на Програмата се осигурява от Общинска администрация във взаимодействие с учебни и извънучилищни педагогически заведения, спортни и туристически сдружения, организации и клубове, граждански сдружения и други институции.
        3. Контролът по изпълнението на Програмата се осъществява от Общински съвет – Кърджали

        4. Неразделна част от Програмата е Спортен календар за 2026 г. 

План-програмата за развитие на спорта в Община Кърджали за 2026 г. е приета с Решение № ................................ на Общински съвет  - Кърджали.

